KIRJALLINEN KYSYMYS E-0815/03 esittäjä(t): Alexander de Roo (Verts/ALE) komissiolle. Luontotyyppidirektiivin soveltaminen väärin Zeelandin maakunnassa.



Virallinen lehti nro 268 E , 07/11/2003 s. 0136 - 0137



KIRJALLINEN KYSYMYS E-0815/03 esittäjä(t): Alexander de Roo (Verts/ALE) komissiolle (17. maaliskuuta 2003) Aihe: Luontotyyppidirektiivin soveltaminen väärin Zeelandin maakunnassa Zeelandin maakunta on halunnut rakentaa Vlissingenin läntiselle satama-alueelle kuljetuskonteille tarkoitetun meri- ja sisävesiliikenteen terminaalin (WCT, Westerschelde Container Terminal). Hankkeen toteuttaja Zeeland Seaports tarvitsee Terminaalin rakennustöihin 20 miljoonaa kuutiometriä hiekkaa, jota saadaan Pohjanmerestä. Liikenne- ja vesiministeriö on ryhtynyt tätä asiaa koskevaan ympäristövaikutusten arviointiin. Korkein hallinto-oikeus päätti 21. helmikuuta 2003, että WCT-suunnitelmat eivät ole joidenkin luontotyyppidirektiivin säännösten mukaisia, koska maakuntahallinnon aluesuunnitelman uudelleentarkastelussa 141,72 hehtaaria luonnonaluetta (jolla on tärkeä tehtävä ekologisessa kehityksessä) määriteltiin satama-alueeksi. Päätös on tehty sääntöjenvastaisesti, koska WCT:n rakentamisen vuoksi luonnonaluetta korvataan maanviljelysmaalla, mikä ei korvaa padon ulkopuolisen kosteikon menetystä. Luonnonaluetta, johon WCT rakennetaan ja jossa sijaitsee fossiileja käsittävä De Kalootin ranta, on suojeltava, koska WCT:n rakentaminen tähän paikkaan on vastoin luontotyyppidirektiivin 6 artiklan 4 kohtaa. Korkein hallinto-oikeus on toistaiseksi estänyt WCT:n rakennustöiden aloittamisen. Onko komissio kanssani samaa mieltä, että kaikista samanaikaisesti suoritettavista toimista (ympäristövaikutusten arviointi ja hiekan hankkimista koskeva lupahakemus) on pidättäydyttävä menettelyn ajaksi? Aikooko komissio ryhtyä toimiin, jotta ei toimittaisi luontotyyppidirektiivin vastaisesti? Aikooko komissio tarkastella lähemmin suunniteltuja korvaavia toimia, kuten kosteikon korvaamista kuivalla maa-alueella? Margot Wallströmin komission puolesta antama vastaus (5. toukokuuta 2003) Komissio on saanut kaksi kantelua Vlissingenin lähelle rakennettavasta kuljetuskonteille tarkoitetusta terminaalista (WCT, Westerschelde Container Terminal). Kanteluissa kysytään, onko ehdotettu terminaalirakentaminen luonnonsuojeludirektiivien luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) (lintudirektiivi) ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) (luontotyyppidirektiivi) säännösten mukaista. Alankomaat on osoittanut Westerschelden lintudirektiivin mukaiseksi erityissuojelualueeksi, ja sitä on ehdotettu luontotyyppidirektiivin mukaiseksi yhteisön tärkeänä pitämäksi alueeksi. Komissio käsittelee parhaillaan kyseisiä kanteluita. Asian kannalta näyttävät olevan merkityksellisiä luontotyyppidirektiivin 6 artiklan 3 kohta ja 6 artiklan 4 kohta. Direktiivin 6 artiklan 3 kohdan mukaan kaikki suunnitelmat tai hankkeet, jotka saattavat vaikuttaa alueeseen merkittävästi, on arvioitava asianmukaisesti sen kannalta, miten ne vaikuttavat alueen suojelutavoitteisiin. Jos vaikutukset alueeseen ovat kielteisiä ja jos suunnitelma tai hanke on vaihtoehtoisten ratkaisujen puuttuessa toteutettava erittäin tärkeän yleisen edun kannalta pakottavista syistä, on toteutettava 6 artiklan 4 kohdan mukaiset korvaavat toimenpiteet. Komissio ryhtyy tarvittaviin toimiin huolehtiakseen siitä, että molempien direktiivien asiaa koskevia säännöksiä noudatetaan. Komissio on tietoinen myös Alankomaiden korkeimman hallinto-oikeuden (Raad van State) 21. helmikuuta 2003 asiassa tekemästä ratkaisusta. Komissio kuitenkaan tällä hetkellä voi kommentoida tämän ratkaisun seurauksia kysyjän mainitsemiin samanaikaisesti suoritettaviin toimiin. (1) EYVL L 103, 25.4.1979. (2) EYVL L 206, 22.7.1992.